Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 2 Pv 533/11/8810	Spišská Nová Ves, 14.2.2012
EEČ : 2-68-66-2012

U Z N E S E N I E

Trestná vec:	obvinená XXXXX 
Prečin:	neodvedenie dane a poistného podľa § 277 odsek 2 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Spišská Nová Ves
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:

ako zodpovedná osoba konajúca za podnikateľský subjekt XXXXX, XXXXX XXXXX, neodviedla na účet Sociálnej poisťovne, pobočka Spišská Nová Ves, poistné na sociálne poistenie, ktoré bolo jej zamestnancom zrazené z ich vymeriavacieho základu v zmysle § 141 ods. 2 zákona č. 461/2003 Z.z. o sociálnom poistení v znení neskorších predpisov, a to v nasledujúcom časovom období za jednotlivé mesiace: 

      jún 2007	   odvody vo výške 306,28 € (  9.227,00 Sk), splatnosť 31.07.2007,
      júl 2007	   odvody vo výške 325,83 € (  9.816,00 Sk), splatnosť 31.08.2007,
     október 2007	   odvody vo výške 275,21 € (  8.291,00 Sk), splatnosť 30.11.2007,
     november 2007	   odvody vo výške 301,70 € (  9.089,00 Sk), splatnosť 31.12.2007,
     február 2008                     odvody vo výške 272,94 €  ( 8.222,30 Sk), splatnosť 31.03.2008,
     marec 2008	   odvody vo výške 371,71 € (11.198,00 Sk), splatnosť 30.04.2008,
     jún 2008	   odvody vo výške 371,07 € (11.179,00 Sk), splatnosť 31.07.2008, 
     júl 2008                             odvody vo výške  26,53 € (9.837,00 Sk),  splatnosť 02.09.2008,
     august 2008	   odvody vo výške 356,37 € (10.736,00 Sk), splatnosť 30.09.2008,
     september 2008                odvody vo výške 365,00 € (10.996,00 Sk), splatnosť 31.10.2008,
     október 2008 	   odvody vo výške   72,04 € (11.208,00 Sk), splatnosť 01.12.2008,
    november 2008 	   odvody vo výške 357,03 € (10.756,00 Sk), splatnosť 31.12.2008,
     december 2008	   odvody vo výške 408,02 € (12.292,00 Sk), splatnosť 02.02.2009, 
     február 2009	   odvody vo výške 419,70 € (12.643,90 Sk), splatnosť 31.03.2009,
     marec 2009	   odvody vo výške 393,80 € (11.863,60 Sk), splatnosť 30.04.2009,
     apríl 2009 	   odvody vo výške 427,20 € (12.869,80 Sk), splatnosť 31.05.2009,
     máj 2009 	   odvody vo výške 384,10 € (11.571,40 Sk), splatnosť 30.06.2009,
     jún 2009	   odvody vo výške 345,60 € (10.411,60 Sk), splatnosť 31.07.2009,  
     júl 2009	   odvody vo výške 370,60 € (11.164,70 Sk), splatnosť 31.08.2009,
     august 2009	   odvody vo výške 349,50 € (10.529,00 Sk), splatnosť 30.09.2009,
     september 2009 	   odvody vo výške 384,00 € (11.568,40 Sk), splatnosť 02.11.2009,
     október 2009	   odvody vo výške 374,50 € (11.282,20 Sk), splatnosť 30.11.2009,
     november 2009	   odvody vo výške 398,70 € (12.011,20 Sk), splatnosť 31.12.2009,
     december 2009	   odvody vo výške 414,80 € (12.496,30 Sk), splatnosť 01.02.2010,
      január 2010	   odvody vo výške 372,80 € (11.231,00 Sk), splatnosť 01.03.2010,
      júl 2010                           odvody vo výške 343,40 € (10.345,27 Sk), splatnosť 31.08.2010,                  

hoci na to mala v čase splatnosti odvodov poistného za uvedené mesiace dostatok finančných prostriedkov, pričom takto svojím konaním spôsobila Sociálnej poisťovni, pobočka Spišská Nová Ves škodu vo výške  8.788,41- €, 

   	         
Právna veta:
lebo zanikla trestnosť činu
Odôvodnenie:
Vyšetrovateľ Okresného riaditeľstva PZ, Odboru kriminálnej polície, Oddelenia ekonomickej kriminality v Spišskej Novej Vsi uznesením ČVS: ORP-318/OEK-SN-2011 zo dňa 24.05.2011 podľa § 199 ods. 1 Tr. por. začal trestné stíhania a následne uznesením pod rovnakým číslom zo dňa 26.09.2011 podľa § 206 ods. 1 Tr. por. vzniesol obvinenie XXXXX za pokračovací zločin neodvedenia dane a poistného podľa § 277 ods. 1, 2 písm. b/ Tr. zák. v podstate na tom skutkovom základe, ktorý je uvedený vo výrokovej časti tohto uznesenia.   
 
Vyšetrovateľ PZ po skončení vyšetrovania predložil dňa 08.02.2012 prokurátorovi vyšetrovací spis s návrhom na podanie obžaloby proti obv. XXXXX za pokračovací zločin neodvedenia dane a poistného podľa § 277 ods. 1, 2 písm. b/ Tr. zák., pričom však z listín tvoriacich súčasť vyšetrovacieho spisu vyplýva, že zo strany obvinenej došlo k naplneniu zákonných predpokladov na zastavenie trestného stíhania z dôvodu účinnej ľútosti  definovanej v § 86 písm. e/ Tr. zák. účinného do 31.08.2011.  

V priebehu prípravného konania vyšetrovateľ PZ zdokumentoval skutkový stav veci najmä vykonanými výsluchmi obv. XXXXX, splnomocnenej zástupkyne Sociálnej poisťovne, pobočka Spišská Nová Ves,  XXXXX  a  znalca XXXXX. Rovnako listinnými dôkazmi, a to najmä mesačnými výkazmi poistného a príspevkov, prehľadom nedoplatkov vypracovanými  Sociálnou poisťovňou, účtovníctvom 
a výpismi z účtov podnikateľského subjektu XXXXX, výplatnými listinami a znaleckým posudkom znalca z odboru Ekonómia a manažment, odvetvie Účtovníctvo a daňovníctvo, Personalistika. 
				 	 
	Priznanie obv. XXXXX, že spáchala skutok, pre ktorý jej bolo vznesené obvinie, ako aj  vyšetrovateľom zistený skutkový stav vo vyššie naznačenom smere, bez pochybností odôvodňuje záver, že obvinená sa stíhaného skutku dopustila spôsobom, ktorý je popísaný v uznesení o vznesení obvinenia. Najmä závery znaleckého posudku jasne preukázali, že obvinená v čase splatnosti odvodov poistného za svojich zamestnancov v posudzovanom období mala dostatok finančných prostriedkov na to, aby si svoju zákonnú povinnosť v zmysle zákona č. 461/2003 Z.z. o sociálnom poistení v znení neskorších predpisov riadne plnila. Možno teda uviesť, že obv. XXXXX preukázateľne spáchala pokračovací zločin neodvedenia dane a poistného podľa § 277 ods. 1, 2 písm. b/ Tr. zák.   

	Už v priebehu prípravného konania obv. XXXXX postupne, vo väčšej časti splatila Sociálnej poisťovni, pobočka Spišská Nová Ves, dlžné čiastky za neuhradené odvody poistného v sumách, ktoré vyplývajú z písomných podkladov (poštové podacie lístky, prevodné príkazy) tvoriacich súčasť vyšetrovacieho spisu. Ku konečnému splateniu celkovej sumy dlžných odvodov poistného, ktoré v celkovej výške predstavovali sumu 8.788,41 €, pristúpila obvinená dňa 27.01.2012, teda deň nasledujúci po dni, kedy sa mohla oboznámiť s výsledkami vyšetrovania, s ktorými sa aj pred tým dňa 26.01.2012 oboznámila. 

Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

Podľa § 86 písm. e/ Tr. zák. účinného do 31.08.2011 trestnosť trestného činu zaniká, ak ide o trestný čin neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

S prihliadnutím na vyššie konštatované skutočnosti je zjavné, že obv. XXXXX v súlade s § 86 písm. e/ Tr. zák. účinného do 31.08.2011, uhradila do 27.01.2012, teda do nasledujúceho dňa po dni, keď sa mohla oboznámiť s výsledkami vyšetrovania,   Sociálnej poisťovni, pobočka Spišská Nová Ves, celkovú dlžnú čiastku na poistnom za svojich zamestnancov za jednotlivé mesiace obdobia od júna 2007 do júla 2010 v celkovej sume 8788,41 €. Obvinená takto naplnila všetky zákonné predpoklady účinnej ľútosti stanovej Trestným zákonom, na čo bolo potrebné reagovať vydaním rozhodnutia v zmysle § 215 ods. 1 písm. h/ Tr. por.         

Pre tieto dôvody som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Figula
prokurátor